Title: Uvod
Course: e-Dnevnik za nastavnike i učenike > Section: e-Dnevnik za administratore

.

Uvod

Uvod
Ovaj dio tečaja namijenjen je administratorima e-Dnevnika koji u svojim školama imaju izuzetno važnu ulogu, a to je kreiranje strukture škole u e-Dnevniku te obavljanje poslova administracije škole.

Administratori škola osobe su imenovane od strane škole, a njihova zadaća obuhvaća:

- „izgradnju konstrukcije“ jedne škole u aplikaciji e-Dnevnik,
- dodjelu tokena korisnicima,
- korigiranje eventualnih pogrešnih unosa korisnika ,
- komunikaciju s CARNetom.

Budući da je od prošle školske godine 2011./2012. CARNet od Ministarstva znanosti, obrazovanja i sporta preuzeo e-Maticu, e-Dnevnik smo povezali s Maticom pa se svi relevantni podaci implementiraju u Dnevnik iz Matice, a do kraja ove školske godine (2012./2013.) i obratno. Dakle, više nema potrebe duplih unosa podataka, dovoljno je samo pronaći učenika preko unosa njegovog OIB-a i unijeti ga sa svim podacima iz e-Matice u e-Dnevnik. Isto tako zaključivanjem ocjena i obradom, svi će se podaci na koncu školske godine prebaciti u e-Maticu i više ih neće biti potrebno ručno unositi.

CARNet sve svoje korisnike, pa tako i administratore e-Dnevnika, obavještava putem lista na koje su oni prijavljeni sa svojim mail adresama. Zbog toga je iznimno važno redovito pratiti elektroničku poštu kako bi na vrijeme primili najnovije informacije o nadogradnji sustava, izmjenama i novostima i te informacije podijeliti sa školskim osobljem na kojeg se one odnose. Takve liste jako dobro funkcioniraju u akademskoj zajednici među CARNet sistem inženjerima i CARNet koordinatorima fakulteta i znanstvenih instituta. Svi oni na listama, osim obavijesti koje im CARNet šalje, međusobno razmjenjuju iskustva i znanja pa im je time svakodnevno poslovanje uvelike olakšano. Iz tog Vas razloga pozivamo da sudjelujete u toj razmjeni na listi školskih administratora i bez ustručavanja zatražite pomoć. Liste prate svi djelatnici CARNeta uključeni u ovaj projekt i dužni su reagirati na svaki problem. Odgovor koji dobijete sigurno će pomoći i nekom drugom korisniku, a dobrodošli su i svi prijedlozi vezani uz unapređenje funkcionalnosti sustava. e-Dnevnik je „živa“ aplikacija napravljena od strane CARNetovih programera i moguće ju je mijenjati i nadograđivati u skladu s potrebama korisnika, naravno, ukoliko su one razumne i koriste većini.