Title: Administracija škole
Course: e-Dnevnik za nastavnike i učenike > Section: e-Dnevnik za administratore

.

Sučelje za administraciju škole

Prijava u sustav i sučelje za administraciju
S obzirom da administratori škola imaju najviše ovlasti pri upravljanju aplikacijom, u e-Dnevniku oni imaju ulogu "izgraditelja" svoje škole te mogućnost mijenjanja i administriranja podataka. No, u većini slučajeva administratori škola su ujedno i predmetni nastavnici/razrednici tako da će u radu s aplikacijom e-Dnevnik koristiti različite uloge.

Administratori škola, bili oni samo administratori ili administratori i nastavnici/razrednici, za prijavu u sustav koriste samo jedan token.

Prijava u sustav

U adresnu traku web preglednika potrebno je upisati adresu: https://e-dnevnik.skole.hr
nakon čega se otvara stranica za prijavu u sustav.

Korisničko ime koje je potrebno upisati je korisnička oznaka AAI@Edu.Hr elektroničkog identiteta dobivenog od strane administratora imenika ustanove u kojoj se korisnik nalazi.

PIN (tajni broj) korisnik od administratora dobiva uz token, ali je poželjno da ga nakon prve prijave u sustav promijeni. Prvi dio unosa jednokratne lozinke je PIN, a na njega se nastavlja upis generiranog šesteroznamenkastog broja kojeg korisnik dobiva pritiskom na crvenu tipku na tokenu. Broj koji token izgenerira će nakon 10 sekundi nestati pa ukoliko korisnik ne stigne prepisati broj kod prijave, treba izbrisati već unesene brojeve i pokušati ponovno.

Pogledajte video zapis koji prikazuje postupak prijave u e-Dnevnik:

Početna stranica u e-Dnevniku i prelazak na sučelje za administraciju

Nakon prijave u sustav, otvara se početna stranica - Odabir razredne knjige.

Sučelje za administraciju otvara se odabirom opcije Postavke iz izbornika koji se otvara klikom na vlastito ime administratora u donjem lijevom uglu sučelja.

Sučelje za administraciju administratoru nudi opcije administracije škole: dodavanje korisnika, dodavanje predmeta, odabir ravnatelja, povezivanje nastavnika s predmetima te kreiranje i prebacivanje razreda u školi.

Korisnici na školi

Korisnici na školi
U e-Dnevniku postoje dvije osnovne kategorije korisnika na školi: nastavnici i učenici.

Odabirom opcije Korisnici na školi u administracijskom sučelju, pristupa se stranici na kojoj administrator e-Dnevnika dodaje nastavnike te može vidjeti popis učenika koje su razrednici dodali/povukli iz eMatice.

Odmah po odabiru opcije Korisnici u školi, administrator pristupa stranici s popisom nastavnika, odnosno stranici na kojoj će tek dodati nastavnike u svoju školu (ukoliko se radi o početku korištenja aplikacije e-Dnevnik). Ukoliko želi preći na stranicu s popisom učenika, s desne strane iznad popisa nastavika potrebno je odabrati opciju Učenici.

Dodavanje nastavnika

Administrator nastavnika unosi odabirom opcije Dodaj novog nastavnika (gornji lijevi ugao). Nakon odabira te opcije otvara se prozor za unos podataka o nastavniku. Potrebno je unijeti sve tražene podatke, a posebno treba voditi računa pri unosu korisničke oznake. Korisničku oznaku nastavnika u AAI@EduHr sustavu potrebno je upisati cijelu (npr. ana.anic@skole.hr) jer je to korisnička oznaka koju nastavnik koristi za prijavu u e-Dnevnik.

Nastavnici koji su dodani u školu pojavit će se na popisu na stranici Nastavnici, a klikom na pojedinog nastavnika s popisa, mogu se mijenjati podaci za tog nastavnika odabirom opcije Uredi korisnika.

Dodjela tokena nastavnicima

Kako bi nastavnici mogli pristupiti e-Dnevniku, potrebno im je dodijeliti tokene. Svaki nastavnik mora imati svoj token pa će administrator svakom nastavniku morati dodijeliti token. To se odnosi i na nastavnike koji dođu na privremenu zamjenu pa je svakog od njih potrebno dodati u e-Dnevnik i dodijeliti mu token.

Nakon što je nastavnik dodan u e-Dnevnik, potrebno ga je označiti na popisu, pri čemu se iznad popisa nastavnika pojavljuje opcija Dodaj token. Odabirom opcije Dodaj token otvara se prozor za unos serijskog broja tokena te je potrebno upisati broj koji se nalazi na poleđini uređaja kojeg administrator dodjeljuje nastavniku. Nakon spremanja unosa, token će biti dodijeljen nastavniku.

Pogledajte video zapis u kojem je prikazano dodavanje novog nastavnika i dodjela tokena nastavniku:

Također, kod nastavnika koji imaju dodijeljene tokene postoji opcija Ukloni token pa na sličan način administrator može tom opcijom razdružiti token od nastavnika, kao npr. u slučaju da nastavnik izgubi uređaj pa se želi onemogućiti zlouporaba izgubljenog uređaja. Prilikom uklanjanja serijskog broja tokena, aplikacija još jednom traži potvrdu brisanja kako se ne bi dogodilo neželjeno brisanje. Nakon razdruživanja tokena od nastavnika, serijski broj uklonjenog tokena može se ponovo dodijeliti drugom nastavniku.

Napomena

Gubitak tokena nastavnik je dužan odmah prijaviti administratoru e-Dnevnika, kako bi token mogao biti uklonjen u aplikaciji, odnosno razdružen od nastavnika koji ga je izgubio!

Aktivnost

Dodajte barem dva nastavnika u svoju školu. Ukoliko nemate OIB nastavnika koje želite dodati, možete u ovoj vježbi koristiti svoj OIB. Isto tako možete za korisničku oznaku i e-mail adresu koristiti neku proizvoljnu adresu koju ćete osmisliti za potrebe ove vježbe (npr. ime.prezime@skole.hr).

Odaberite jednog nastavnika s popisa nastavnika u vašoj školi te mu promjenite Vrstu (ulogu), npr. ako ste označili da je nastavnik, sad to promijenite u npr. pedagog.

Poteškoće s prijavom nastavnika

Ukoliko netko od nastavnika ima poteškoća s prijavom u e-Dnevnik, administrator bi trebao provjeriti:

- je li taj nastavnik dodan u školu (Korisnici na školi)
- je li ispravno upisana njegova korisnička oznaka nastavnika (@skole.hr) i je li nastavnik ispravno unio svoju korisničku oznaku prilikom prijave
- je li tom nastavniku dodijeljen token i je li serijski broj ispravno upisan
- neki nastavnici rade u više škola te u tom slučaju mogu imati više tokena pa i to treba uzeti u obzir i provjeriti koriste li odgovarajući token.

Učenici

Učenike dodaju razrednici prilikom formiranja svojih razrednih odjeljenja i to na način da ih povlače (putem zahtjeva) iz eMatice.

Administratori mogu vidjeti popis unesenih učenika odabirom opcije Učenici na stranici Korisnici na školi.

Ukoliko neki učenik ima poteškoća s pristupom e-Dnevniku za učenike na adresi https://ocjene.skole.hr, potrebno je provjeriti je li korisnička oznaka (povučena iz eMatice pri dodavanju učenika) valjana jer se prilikom prijave u sustav provjerava datum isteka povezanosti korisničke oznake i lozinka koji  su uneseni u HUSO sustav.

Odaberi ravnatelja

Odaberi ravnatelja
Odabir ravnatelja je opcija u kojoj se administratorima škola nudi sučelje za odabir ravnatelja.

Administrator može odabrati ravnatelja iz padajućeg izbornika koji nudi popis nastavnika dodanih u e-Dnevnik, što je prikazano u sljedećem video zapisu:

Napomena

Da bi ravnatelj mogao biti na popisu za odabir u padajućem izborniku, potrebno ga je prethodno dodati u e-Dnevnik putem opcije Korisnici na školi.

Odabir predmeta za školu

Odabir predmeta za školu
Odabirom opcije Odaberi predmete za školu u administracijskom sučelju,  administrator definira predmete koji će biti potrebni za korištenje u njegovoj školi.

Na stranici za odabir predmeta administrator u tražilicu upisuje početna slova naziva predmeta koji želi pronaći, pri čemu se otvara padajući izbornik s popisom predmeta s postojećim predmetima u eMatici koji u početku svog naziva sadrže upisana slova. Iz izbornika s ponuđenim predmetima administrator označava predmet i odabirom opcije Dodaj povlači taj predmet iz eMatice u e-Dnevnik svoje škole.

Pogledajte video koji prikazuje postupak odabira predmeta za školu:

Nakon što administrator unese sve predmete koji postoje u njegovoj školi, na stranici Odabir predmeta za školu imat će popis svih predmeta.

Ukoliko nekog od traženih predmeta nema u izborniku koji nudi predmete iz eMatice, administrator se treba javiti u CARNet kako bi se provjerilo zašto traženog predmeta nema.

Predmete je moguće i ukloniti odabirom crvenog križića s desne strane predmeta, ali to je preporučljivo jedino u slučaju kad za taj predmet u e-Dnevniku nema nikakvih unosa (evidencije sata, ocjena i sl.).

Ukoliko razrednik prilikom unosa predmeta u razrednu knjigu svog razreda ne može unijeti neki predmet, vjerojatno se radi o tome da tog predmeta nema na popisu predmeta pa ga administrator treba pronaći i dodati.

Pokraj predmeta koji ne postoje u eMatici navedeno je "(nema u eMatici)" te se ocjene iz tih predmeta neće prenositi u e-Maticu.

Aktivnost

U administracijskom sučelju odaberite opciju Odaberi predmete za školu i unesite nekoliko predmeta koji se predaju u vašoj školi. Pokušajte unijeti predmete koje predaju nastavnici koje ste dodali putem opcije Korisnici u školi.

Dodijeli nastavnicima predmete

Dodijeli nastavnicima predmete
Putem opcije Dodijeli nastavnicima predmete administrator definira koje predmete predaje pojedini nastavnik, odnosno povezuje nastavne predmete s pojedinim nastavnikom.

Jako je važno u potpunosti napraviti dodjeljivanje predmeta nastavnicima. Naime, ukoliko odgovarajući  predmeti nisu povezani s pojedinim nastavnikom, dogodit će se da razrednik pri formiranju svoje razredne knjige neće moći dodati nastavnika u svoj razred za predmet koji taj nastavnik predaje u tom razredu. Nakon što razrednik unese predmet u razrednu knjigu, iz padajućeg izbornika će moći izabrati samo nastavnike koji su povezani s tim predmetom.

Postupak dodijele predmeta nastavnicima na stranici Dodijeli nastavnicima predmete vrlo je jednostavan. Potrebno je odabrati nastavnika s lijeve strane te u tražilicu s desne strane upisati prvih nekoliko slova naziva predmeta koji se nastavniku želi dodijeliti. Otvorit će se padajući izbornik s popisom predmeta koji u početku svog naziva sadrže upisana slova pa administrator može odabrati traženi predmet te odabirom opcije Dodaj pridužiti predmet tom nastavniku.

Pogledajte video prikaz postupka dodjele predmeta nastavnicima:

Nakon odabira nastavnika na stranici Dodijeli nastavnicima predmete, s desne strane se prikazuje popis predmeta koji su tom nastavniku dodijeljeni. Taj nastavnik ima mogućnost administriranja samo tih predmeta u e-Dnevniku.

Administrator ima mogućnost dodavanja dodatnih predmeta tom nastavniku ili može ukloniti neki od predmeta klikom na crveni križić s desne strane naziva predmeta.

Napomena

Da bi administrator uopće mogao dodijeliti predmete nastavnicima, prvo mora unijeti te nastavnike u e-Dnevnik. Način kako se to radi opisan je u lekciji Korisnici na školi.

Aktivnost

Provjerite jeste li putem opcije Korisnici u školi unijeli barem jednog nastavnika u e-Dnevnik svoje škole. Također, provjerite jeste li dodali neke predmete u svoju školu putem opcije Odabir predmeta za školu.

Odaberite opciju Dodijeli predmete nastavnicima. Odaberite jednog nastavnika s popisa i u tražilicu upišite početna slova nekog od predmeta kojeg ste dodali u svoju školu (ne mora biti predmet koji taj nastavnik inače predaje). Nastavniku možete dodati i neki dodatni predmet ako ih imate više dodanih u školi.

Obratite pozornost na to da je na početku formiranja strukture škole u e-Dnevniku potrebno doista temeljito obaviti unos nastavnika i predmeta, što vam omogućuje da obavljate druge poslove administracije škole.

Razredi

Razredi
Jedan od zadataka administratora pri izgradnji strukture škole u e-Dnevniku je i kreiranje razreda putem opcije Razredi u administracijskom sučelju.

Kreiranje novog razreda

Za kreiranje novog razreda, potrebno je odabrati opciju Kreiraj novi razred u lijevom gornjem uglu. U prozoru koji se otvara, administrator iz padajućih izbornika odabire stavke za taj razred, osim oznake razrednog odjeljenja koja se može proizvoljno upisati prema pravilima pojedine škole. U padajućim izbornicima se nalaze ponuđene opcije povučene iz eMatice (npr. Program) ili će biti ponuđeni podaci koje je administrator u prethodnim koracima administracije škole unio u aplikaciju (npr. Razrednik za kojeg će u padajućem izborniku biti ponuđeni na izbor nastavnici koje je administrator dodao u Korisnici na školi). Zato je važno da administrator prije kreiranja razreda obavi dodavanje nastavnika u e-Dnevnik.

Ukoliko se dogodi da potrebnog programa nema na popisu, a s obzirom da se programi povlače iz eMatice, administrator se treba javiti u CARNet.

Nakon što je administrator formirao razredno odjeljenje pri čemu je razredu dodijelio razrednika, razrednik će moći dalje uređivati svoj razred (odabrati predmete, dodati nastavnike i na kraju učenike).

Pogledajte kratak video koji prikazuje postupak kreiranja razreda:

Podatke o formiranom razrednom odjeljenju koje će se vidjeti na popisu razreda, administrator može uređivati tako da iz izbornika koji se pojavljuje nakon odabira razreda odabere opciju Uredi.

Prebacivanje postojećeg razreda u sljedeću školsku godinu

Već postojeći razred administrator može prebaciti u sljedeću školsku godinu na način da iz padajućeg izbornika odabere prethodnu školsku godinu (npr. 11-12). Na tom mjestu odabere razredno odjeljenje koje želi prebaciti i nakon što mu se pojavi dodatni izbornik iznad popisa razreda, odabere opciju Kreiraj razred za sljedeću godinu. Nakon toga, taj se razred sa svim učenicima koji su bili aktivni pretvara iz npr. 3.b u 4.b.

Napomena

Opcija Kreiraj razred za sljedeću godinu nije moguća za 8. razrede, odnosno, nije moguće 8. razred osnovne škole automatski pretvoriti u 1. razred srednje škole.

Aktivnost

Kreirajte novi razred za školsku godinu 2011/2012.

Obratite pozornost na to da će vam za razrednika i zamjenika razrednika u padajućem izborniku biti ponuđeni oni nastavnici koje ste prethodno dodali u školu.

Nakon što ste uspješno kreirali razred, prebacite ga u školsku godinu 2012/2013.

Promijenite zamjenika razrednika za razred koji ste kreirali.

Promijeni PIN

Promijeni PIN
Promjena PIN-a se obavlja putem opcije Promjeni PIN dostupne u administracijkom sučelju u kategoriji Ostalo.

Odabirom opcije Promjeni PIN otvara se stranica na kojoj je potrebno upisati trenutni PIN, unijeti i potvrditi novi PIN te upisati jednokratnu lozinku koju generira token. Nakon unesenih potrebnih podataka i odabira opcije Promijeni, PIN će biti promijenjen.

Pogledajte video zapis koji prikazuje prijavu u sustav i postupak promjene PIN-a:

Napomena

Administrator škole može biti i nastavnik/razrednik u školi, no svejedno ima samo jedan token pa promjena PIN-a neće biti vezana uz uloge koje ima na školi.